ગણેશજીની ઉત્પત્તિની એક બહુ પ્રચલિત કથા પ્રમાણે માતા ભગવતી પાર્વતીજી અને કૈલાસપતિ ભગવાન શંકર આનંદ ઉલ્‍લાસપૂર્વક જીવન પસાર કરતા હતા. એક દિવસ એવું બન્‍યું કે ભગવતી ઉમા સ્‍નાનાગારમાં હતા અને બહાર દ્વારપાળ તરીકે નંદિ ઊભા હોવા છતાં મહેશ્વરે માતાજી સ્‍નાન કરે છે એવા નંદિના નિવેદનને અવગણીને સ્‍નાનાગારમાં પ્રવેશ કર્યો. આથી માતા પાર્વતી લજ્જિત થઇ ગયાં. આથી માતા ઉમાએ પોતાના અંગ ઉપરના મેલનું એક પૂતળું બનાવ્યું અને તેમાં પ્રાણનો સંચાર કર્યો. આ બાળક પરમ સુંદર, અત્યંત બુદ્ધિશાળી અને પરાક્રમી હતો. તેમણે પાર્વતીજીના ચરણોમાં અત્યંત શ્રદ્ધા સાથે પ્રણામ કર્યા અને તેઓની આજ્ઞા માગી.